Ολοκληρωμένη μεθοδολογία προώθησης επενδύσεων σε έργα ανανεώσιμων πηγών ενέργειας
Authors: Αγγελόπουλος Δημήτριος 
Published: September 2021

Αντικείμενο της Διδακτορικής Διατριβής είναι η πρόταση μιας ολοκληρωμένης μεθοδολογίας για την υποστήριξη των φορέων χάραξης ενεργειακής πολιτικής στο πλαίσιο της προώθησης των επενδύσεων σε έργα Ανανεώσιμων Πηγών Ενέργειας (ΑΠΕ). Η τρέχουσα Διατριβή παρουσιάζει μια πρωτότυπη πολυκριτηριακή μεθοδολογία ανάλυσης και εκτίμησης της μακροπρόθεσμης ζήτησης ηλεκτρικής ενέργειας με εφαρμογή ανάλυσης ευστάθειας, εισάγει ένα ολοκληρωμένο μεθοδολογικό πλαίσιο για την ανάλυση των επενδυτικών κινδύνων και την αποτίμηση του κόστους κεφαλαίου των επενδύσεων σε έργα ΑΠΕ και προτείνει μια εργαλειοθήκη μέτρων πολιτικής για την μείωση των κινδύνων και, συνακόλουθα, του κόστους κεφαλαίου των συγκεκριμένων επενδύσεων. Στόχος της Διδακτορικής Διατριβής αποτελεί η υποστήριξη των αποφασιζόντων στον ενεργειακό τομέα (Ευρωπαϊκή Επιτροπή, Εθνικές Κυβερνήσεις, Διαχειριστές Συστημάτων Μεταφοράς και Δικτύων Διανομής Ηλεκτρικής Ενέργειας, Ρυθμιστικές Αρχές Ενέργειας) στη διαμόρφωση ενός βιώσιμου ενεργειακού σχεδιασμού και στην χάραξη μιας αποδοτικής ενεργειακής πολιτικής προς την κατεύθυνση της προώθησης των επενδύσεων σε έργα ΑΠΕ. Τα βασικά επίπεδα συμβολής της Διδακτορικής Διατριβής είναι τα ακόλουθα: •Ως πρωταρχικό επίπεδο συμβολής, η τρέχουσα Διατριβή παρέχει στα αντίστοιχα ενδιαφερόμενα μέρη και αποφασίζοντες εκείνα τα αποδοτικά και ευσταθή εργαλεία που δύνανται να τους υποστηρίξουν, με ολιστικό τρόπο, στην χάραξη μιας βιώσιμης ενεργειακής στρατηγικής. •Η καινοτομία του δευτέρου επιπέδου συμβολής είναι διττή και εντοπίζεται τόσο στην εισαγωγή πρωτότυπων μοντέλων ποιοτικής ανάλυσης παλινδρόμησης υπό περιορισμούς (ordinal regression models) για την ανάλυση χρονοσειρών όσο και στην πρόταση ενός ολοκληρωμένου μεθοδολογικού πλαισίου για την ανάλυση και εκτίμηση της ζήτησης ηλεκτρικής ενέργειας σε μακροπρόθεσμο επίπεδο. •Η πρωτοτυπία του τρίτου επιπέδου συμβολής εντοπίζεται στην πρόταση μιας ολοκληρωμένης μεθοδολογικής προσέγγισης για την ανάλυση των κινδύνων και την αποτίμηση του κόστους κεφαλαίου επενδύσεων σε έργα ΑΠΕ και στην εφαρμογή της συγκεκριμένης μεθοδολογίας τόσο σε επίπεδο Ευρωπαϊκής Ένωσης όσο και σε επίπεδο Ελλάδος για τις σημαντικότερες τεχνολογίες ΑΠΕ. •Η καινοτομία του τελευταίου επιπέδου συμβολής της Διατριβής έγκειται στην πρόταση μέτρων πολιτικής για κάθε μια κατηγορία επενδυτικού κινδύνου σε έργα ΑΠΕ στην Ευρωπαϊκή Ένωση, στη δημιουργία της αντίστοιχης διαδικτυακής εργαλειοθήκης μέτρων πολιτικής και στην ενδελεχή ανάλυση των επιπτώσεων των πολιτικών που εφαρμόστηκαν στον τομέα των ΑΠΕ στην Ελλάδα κατά την περίοδο της χρηματοπιστωτικής κρίσης, συνοδευόμενη από πρόταση Εθνικών μέτρων πολιτικής για τον περιορισμό των επαγόμενων επενδυτικών κινδύνων. Τέλος, αξίζει να τονιστεί ότι ήταν ιδιαίτερα σημαντική η συνεργασία που έλαβε χώρα με εμπειρογνώμονες της αγοράς των ΑΠΕ, τόσο σε Εθνικό όσο και σε Ευρωπαϊκό Επίπεδο, καθώς και η αξιοποίηση πραγματικών δεδομένων και πληροφοριών που αντλήθηκαν στο πλαίσιο υλοποίησης του Ευρωπαϊκού Προγράμματος «DIA-CORE – Policy Dialogue on the Assessment and Convergence of RES Policy in EU Member States» (IEE/12/833/SI2.645735).